A Zimmer Feri című 1997-es magyar filmben a hatalmas adósságokkal küzdő Fikász Feri úgy akarja megoldani anyagi gondjait, hogy kibérel egy balatoni üdülőt, amit a lehető legtöbb pénzért a lehető legrosszabb szolgáltatással szeretne kiadni. Most 2017-et írunk, de úgy tűnik, Anikónak és barátnőinek sikerült megtalálniuk Fikász Feri új vállalkozását.

A három lány egy siófoki hostelben bérelt szobát. Először olyat kaptak, aminek fürdőszobájában a függöny az ablakkeretre aggatott lepedő volt, ami szinte azonnal leesett. "Ez a szoba tele volt pókokkal, pókhálóval, irdatlan retekkel és undorító büdös volt" - írta Anikó az Indexnek.

Kierőszakoltak maguknak egy másik szobát, ami Anikó szavai szerint "szintén undorító volt, de még mindig jobb, mint az első szoba". A zár alig működött, fél órát kellett ügyeskedni, mire ki/be tudták zárni az ajtót. A falból kiszakadt konnektor pont az ágya felett volt. Az ablakpárkány körül irdatlan mocsok, retek és szenny, a küszöbre Anikó szerint a hányadék a legjobb kifejezés. Ha azt mondja, Anikó túl finnyás volt, íme itt van a saját készítésű képe a küszöbről? Ön szerint? Ha megnézte a képet, olvasson tovább, most jön még csak a java.

13 Galéria: Balatoni állapotok 2017-ben Fotó: Olvasói fotó / Index

Ebben a szobában is voltak pókok, meg még sok minden egyéb.

A barátnőm felemelte a paplant, és két kis papírzsepi-galacsin volt a lepedőjén. Ezúton bizonyosodtunk meg róla, hogy mi biztosan nem frissen mosott ágyneműt kaptunk, szerintem a két galacsin az előző ott alvó füldugója lehetett...

Úgy döntöttek, inkább ráfekszenek a strandtörölközőikre, és egy másik törölközővel takaróznak, minthogy a ki tudja hányszor használt ágyneműbe burkolózzanak. Valahogy átvészelték az éjszakát és reggel már húztak is el.

Anikó még összefoglalta, milyen válaszokat kaptak a hostel személyzetétől a szobát ért kritikájukra:

"Nem tudunk mit csinálni a pókokkal, sövények vesznek minket körbe, ezért sokkal több van, mint máshol."

"Ez van, nincs minden vendég után időnk kitakarítani."

"A főnök azt mondta, ágyneműt se adjunk, de azért mondtuk neki, hogy hát azért azt mégiscsak kéne."

Ezért a feledhetetlen siófoki éjszakáért a három lány összesen 24 ezer forintot fizetett.

Most pedig kattintsa végig a teljes galériát, hogy tudja, hova ne menjen Siófokon.